BODOLAND रादाब : बाक्सा, 28 मार्च : बाक्सा जिल्लानि रंगियानिफ्राय भुटानसिम थांनाय राजा लामानि कुमारिकाता आलिभांयाआव मालगाड़ी आरो ट्रेक्टरनि एक्सिडेन्डजों महमद मजाहार आलि मुंनि ट्रेक्टर द्राइभारा जायगायावनो जिउ गोमानो गोनां जायो । जाथाइनि बागै जायगानि सुबुंफोरा फोरमायथिनाय बादिब्ला कुमारिकाता आलिभांयाआव मोनसे गिदिंखननाय जायगा आरो बे गिदिंखननायाव स्पीद ब्रेकार गैयिनि थाखायनो गोबां गोख्रैथिजों फैनानै एक्सिडेंट जाफैबाय थायो थिक बे बायदिनो मैया मोनाबिलि समाव मालगाड़ीआ गोबांं गोख्रैथिजों फैनायनि थाखायनो बे जाथाइया जादों होननानै फोरमायथियो । कुमारिकाता आलिभांयाआव बेफोरबादि जाथाइ जाबाय थानायनि थाखायनो जायगानि रायजोफोरा राजा लामायाव ओंखारबोनानै जोंनो थैनाय सुबुंनि थाखाय अनसुंथाइ नांगौ, आलिभांयाआव स्पीद ब्रेकार नांगौ, जोंनो उदांस्रि नांगौ बायदि स्लगान होनानै राजा लामाखौ होबथायो लोगोसेनो थैनाय सुबुंनि नखराव थाबैनो अनसुंथाइ होनांगौ होननाबो दाबि खालामो ।